b'\n_START_ARTICLE_\nJeff Bridges\n_START_SECTION_\nTidlig karriere og gennembrud\n_START_PARAGRAPH_\nJeff Bridges blev f\xc3\xb8dt i Los Angeles, Californien, som s\xc3\xb8n af skuespillerparret Dorothy og Lloyd Bridges. Han har en \xc3\xa6ldre bror, Beau, og en yngre s\xc3\xb8ster, Lucinda. I sin barndom havde Jeff et meget n\xc3\xa6rt forhold til broderen og skuespilleren Beau Bridges, som n\xc3\xa6rmest var som en faderfigur for ham, mens deres far arbejdede. Han voksede op i Los Angeles-bydelen Holmby Hills, og gjorde tjeneste i den amerikanske kystvagt sidst i 60\xe2\x80\x99erne til starten af 70\xe2\x80\x99erne. Jeff fik sin filmdebut allerede som 12-\xc3\xa5rig, da han medvirkede i moderens film The Company She Keeps, og af og til medvirkede han sammen med sin bror i faderens tv-serie Sea Hunt, som l\xc3\xb8b fra 1958-61. Som 14-\xc3\xa5rig turnerede han med et omrejsende teaterstykke sammen med sin far. Han havde nogle vilde teenage-\xc3\xa5r, hvor han bl.a. eksperimenterede med narkotika og hash. For\xc3\xa6ldrene greb dog ind i tide, og fik ham p\xc3\xa5 rette spor._NEWLINE_S\xc3\xa5ledes fik han sin f\xc3\xb8rste \xe2\x80\x99rigtige\xe2\x80\x99 filmrolle i 1969 i Lloyd Bridges-filmen Silent Night, Lonely Night, hvor han spiller samme rolle som faderen, bare som ung. Filmen blev lavet direkte til tv, men det f\xc3\xb8lgende \xc3\xa5r fik han en mindre rolle i spillefilmen The Yin and the Yang of Mr. Go. Hans store gennembrud kom i 1971, da han medvirkede i ungdomsfilmen Sidste forestilling, org. The Last Picture Show. Filmen foreg\xc3\xa5r i Texas 1951 og handler om en gruppe unge, der er ved at blive voksne. Om deres problemer, de store beslutninger de skal tr\xc3\xa6ffe, om k\xc3\xa6rlighed og om venskab. Filmen blev en rigtig stor succes, og i 1990 blev den fulgt op af Texasville, der foreg\xc3\xa5r 30 \xc3\xa5r efter begivenhederne i Sidste forestilling. Sidste forestilling blev nomineret til otte Oscar-priser, heriblandt en nominering til Jeff Bridges som bedste mandlige birolle. Det var et k\xc3\xa6mpe skulderklap til den unge skuespiller, og var for alvor med til at s\xc3\xa6tte hans karriere i gang, samt at etablere et navn for sig selv, og ikke konstant blive k\xc3\xa6det sammen med faderen. (Som i \xc3\xb8vrigt aldrig opn\xc3\xa5ede en Oscar-nominering).\n_START_SECTION_\nSucces i Hollywood\n_START_PARAGRAPH_\nSuccesen med Sidste forestilling gjorde, at Bridges de n\xc3\xa6ste \xc3\xa5r fik flere gode roller tilbudt. I 1972 spillede han den unge talentfulde bokser Ernie i Fat City, og samme \xc3\xa5r fik han en hovedrolle i western-filmen Vestens vilde drenge. I midten af 70\xe2\x80\x99erne indspillede han ogs\xc3\xa5 en del film, som i dag stort set er glemt. En film, der huskes, er dog Michael Ciminos Thunderbolt and Lightfoot fra 1974. Erfarne Clint Eastwood spillede rollen som Thunderbolt, mens den unge Bridges fik sin anden Oscar-nominering for rollen som Lightfoot. I 1976 var Bridges med i King Kong, en genindspilning af den klassiske film fra 1933. I 1980 spillede han med i det historiske drama Heaven\'s Gate, en storfilm der skulle v\xc3\xa6re instrukt\xc3\xb8r Michael Ciminos opf\xc3\xb8lger til succesen med The Deer Hunter. Filmen havde k\xc3\xa6mpe kulisser og gik langt over budget. Michael Ciminos perfektionisme og filmstudiets interesser stemte ikke helt overens, og p\xc3\xa5 den femte dag i optagelserne var de allerede fire dage forsinket. Studiet overvejede at fyre Cimino, men valgte i sidste ende at beholde ham p\xc3\xa5 projektet. Filmens originale \xe2\x80\x99cut\xe2\x80\x99 endte p\xc3\xa5 omkring 3 timer og 40 min, men man valgte at udsende en genklippet version p\xc3\xa5 lidt over to timer. Heaven\'s Gate blev en stor fiasko, og Michael Cimino vadede ikke i tilbud efterf\xc3\xb8lgende. Fra midten af 70\xe2\x80\x99erne og op til starten af 80\xe2\x80\x99erne var det skuespillere som Dustin Hoffman, Robert De Niro og Al Pacino, der udgjorde eliten i Hollywood._NEWLINE_Bridges havde en langt mere afslappet og naturlig udstr\xc3\xa5ling end de tre, og det f\xc3\xb8rte til, at han ofte blev undervurderet i datidens filmbranche. Han var dog stadig popul\xc3\xa6r, og stjal ofte billedet i de film han var med i. Hans klare popularitet kom endnu engang til udtryk som videospilsprogramm\xc3\xb8ren Kevin Flynn i science fiction kultklassikeren Tron fra 1982. I 1984 var han endnu engang at finde i en science fiction-film, denne gang i John Carpenters Starman. Denne var i stil og tema langt fra Carpenters forrige film The Thing, som f\xc3\xb8rst blev en succes, da den udkom p\xc3\xa5 video. Starman blev en klart godkendt succes i de amerikanske biografer, og Bridges blev Oscarnomineret for bedste mandlige hovedrolle. I 1985 var Bridges med i den mystiske krimi/thriller Kniven er det eneste vidne med Glenn Close. Bridges spillede her rollen som Jack Forrester, der m\xc3\xa5ske, m\xc3\xa5ske ikke, har sl\xc3\xa5et sin kone ihjel. Close spiller forsvarsadvokaten, der skal bevise Forresters uskyld. I 1986 spillede Bridges overfor Jane Fonda i Sidney Lumets Dagen derp\xc3\xa5, og i 1988 var han med i Francis Ford Coppolas Tucker: The Man and His Dream, en autentisk historie om bildesigneren Preston Tucker og dennes revolutionerende bilkoncept. I De fabelagtige Baker Boys fra 1989 spillede Bridges overfor sin bror, Beau Bridges og Michelle Pfeiffer. I 1991 var han sammen med Robin Williams i Terry Gilliams romantiske komediedrama The Fisher King.\n_START_SECTION_\nThe Dude\n_START_PARAGRAPH_\nMange af filmene fra starten af 90\xe2\x80\x99erne var meget mainstream-pr\xc3\xa6gede, eksempelvis Forsvundet sporl\xc3\xb8st, Skibbrud og Barbra Streisand-filmen K\xc3\xa6rligheden har to sider. P\xc3\xa5 det punkt skilte Peter Weirs Frygtl\xc3\xb8s fra 1993 sig en anelse ud, mens Coen-br\xc3\xb8drenes film The Big Lebowski i dag er \xc3\xa9n af de mest popul\xc3\xa6re Jeff Bridges-film. Instrukt\xc3\xb8rbr\xc3\xb8drene Joel og Ethan Coen havde tidligere bl.a. lavet filmene Arizona Junior med Nicolas Cage og den anmelderroste og Oscar-bel\xc3\xb8nnede Fargo. I The Big Lebowski spiller Bridges den meget afslappede, arbejdsl\xc3\xb8se, marijuana-rygende bowlingentusiast Jeff Lebowski, som dog blot g\xc3\xa5r under navnet "The Dude". Han bliver fejlagtigt forvekslet med million\xc3\xa6ren Jeffrey Lebowski, og bliver rodet ind i kidnapningen af dennes kone. Samtidig fors\xc3\xb8ger han at vinde det lokale bowlingmesterskab sammen med vennerne Walter og Donny (spillet henholdsvis af John Goodman og Steve Buscemi). Rollen som The Dude mindede p\xc3\xa5 mange punkter om Bridges selv, og rollen var n\xc3\xa6rmest som skabt til ham. S\xc3\xa5ledes var en stor del af det t\xc3\xb8j, som The Dude g\xc3\xa5r med i filmen, fra Bridges\xe2\x80\x99 egen garderobe._NEWLINE_Selv de Jellies-sandaler som Bridges b\xc3\xa6rer i filmen var hans egne. The Big Lebowski blev ikke umiddelbart nogen st\xc3\xb8rre kommerciel succes, da den havde premiere i de amerikanske biografer. Det er den dog i h\xc3\xb8j grad blevet efterf\xc3\xb8lgende, og i dag har den opn\xc3\xa5et kultstatus og filmen, og ikke mindst rollen som The Dude, er blevet synonym med Jeff Bridges. Bridges\xe2\x80\x99 n\xc3\xa6ste film blev i en helt anden genre, nemlig thrilleren Arlington Road fra 1999, hvor han spiller en collegeprofessor, som begynder at tro, at hans nabo (Tim Robbins) er en terrorist. I 2000 opn\xc3\xa5ede Bridges sin fjerde Oscarnominering for rollen som pr\xc3\xa6sidenten Jackson Evans i den politiske thriller The Contender. \xc3\x85ret efter fulgte den mystiske science fiction-film K-PAX. Her spiller Kevin Spacey rollen som Prot, en mand som p\xc3\xa5st\xc3\xa5r at han kommer fra en anden planet. Det er der dog ikke nogen der tror p\xc3\xa5, og han ender p\xc3\xa5 et psykiatrisk hospital, hvor han m\xc3\xb8der psykiateren Mark Powell (Bridges), som fors\xc3\xb8ger at hj\xc3\xa6lpe ham. I 2003 var Bridges med i den autentiske film Seabiscuit om en amerikansk v\xc3\xa6ddel\xc3\xb8bshest, som mod alle odds kommer tilbage efter en skade og vinder alles hjerter, og i 2004 var han med i The Door in the Floor, baseret p\xc3\xa5 f\xc3\xb8rste tredjedel af John Irving-romanen Enke i et \xc3\xa5r.\n_START_SECTION_\nBridges frem til i dag\n_START_PARAGRAPH_\nGennem alle sine \xc3\xa5r som aktiv, har Bridges skiftet meget mellem store Hollywood-produktioner og sm\xc3\xa5 smalle film til et mindre publikum. Michael Traegers komediefilm The Moguls fra 2005 h\xc3\xb8rer absolut til blandt de sm\xc3\xa5, og det samme g\xc3\xb8r p\xc3\xa5 sin vis Terry Gilliams film Tideland fra samme \xc3\xa5r. Animationsfilmen Surf\'s Up om pingvinernes \xe2\x80\x99World Surfing Championship\xe2\x80\x99 blev lavet af Sony Pictures Animation, og h\xc3\xb8rer til blandt de st\xc3\xb8rre produktioner. Det samme g\xc3\xb8r sig i h\xc3\xb8j grad g\xc3\xa6ldende for actionfilmen Iron Man fra 2008. Robert Downey Jr. spiller industrimillion\xc3\xa6ren og opfinderen Tony Stark, mens Bridges spiller rollen som Obadiah Stane. Stane er til at begynde med Tonys ven, men det skal vise sig, at han m\xc3\xa5ske ikke er helt fin i kanten. Samme \xc3\xa5r spillede Bridges magasin-kongen Clayton Harding i Simon Pegg-filmen How to Lose Friends & Alienate People. Han er ogs\xc3\xa5 med i Justin Timberlake-filmen The Open Road fra 2009._NEWLINE_Senest har man kunnet opleve Bridges i filmene The Men Who Stare at Goats og Crazy Heart. Sidstn\xc3\xa6vnte blev en stor personlig succes for Bridges, da hans femte Oscarnominering endelig resulterede i den eftertragtede statuette. I Crazy Heart spiller han rollen som den afdankede country-sanger Bad Blake, der p\xc3\xa5 trods af mange \xc3\xa5r p\xc3\xa5 landevejen stadig kun spiller sm\xc3\xa5 koncerter p\xc3\xa5 barer og i bowlinghaller. Han har en s\xc3\xb8n, som han aldrig har m\xc3\xb8dt og et voksende alkoholproblem, der truer han liv og karriere. Men da han en dag m\xc3\xb8der musikjournalisten Jean Craddock (Maggie Gyllenhaal) begynder fremtiden at se lidt lysere ud. Robert Duvall spiller Blakes ven Wayne og Colin Farrell spiller musikeren Tommy Sweet, der b\xc3\xa5de er Blakes ven og konkurrent. Bridges synger selv sine sange, og han var ogs\xc3\xa5 producent p\xc3\xa5 filmen. N\xc3\xa6ste filmprojekter t\xc3\xa6ller bl.a. en opf\xc3\xb8lger til 1982-filmen Tron, hvor Bridges vender tilbage til rollen som videospilsprogramm\xc3\xb8ren Kevin Flynn, samt True Grit, en ny film af Coen-br\xc3\xb8drene med blandt andre Matt Damon og Josh Brolin p\xc3\xa5 rollelisten.'